CELEX: 32010R0662
Language: fi
Date: 2010-07-23
Title: Komission asetus (EU) N:o 662/2010, annettu 23 päivänä heinäkuuta 2010 , tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätöskysymysten tulkintakomitean tulkinnan IFRIC 19 ja kansainvälisen tilinpäätösstandardin IFRS 1 osalta  ETA:n kannalta merkityksellinen teksti

24.7.2010   
            
            
               FI
            
            
               Euroopan unionin virallinen lehti
            
            
               L 193/1
            
         KOMISSION ASETUS (EU) N:o 662/2010,
   annettu 23 päivänä heinäkuuta 2010,
   tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätöskysymysten tulkintakomitean tulkinnan IFRIC 19 ja kansainvälisen tilinpäätösstandardin IFRS 1 osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
   sekä katsoo seuraavaa:
   
               (1)
            
            
               Tietyt kansainväliset tilinpäätösstandardit ja tulkinnat, jotka olivat voimassa 15 päivänä lokakuuta 2008, hyväksyttiin komission asetuksella (EY) N:o 1126/2008 (2).
            
         
               (2)
            
            
               Kansainvälinen tilinpäätöskysymysten tulkintakomitea (International Financial Reporting Committee, IFRIC) julkaisi 26 päivänä marraskuuta 2009 tulkinnan IFRIC 19 Rahoitusvelkojen kuolettaminen oman pääoman ehtoisilla instrumenteilla, jäljempänä ’IFRIC 19’. IFRIC 19:n tarkoituksena on antaa ohjeet siitä, kuinka velallisen tulisi käsitellä kirjanpidossa oman pääoman ehtoisia instrumenttejaan, jotka on laskettu liikkeeseen rahoitusvelan kuolettamiseksi kokonaan tai osaksi sen jälkeen, kun rahoitusvelan ehdot on neuvoteltu uudelleen.
            
         
               (3)
            
            
               Euroopan tilinpäätösraportoinnin neuvoa-antavan ryhmän (European Financial Reporting Advisory Group, EFRAG) teknisen asiantuntijaryhmän (Technical Expert Group, TEG) kuulemisessa vahvistettiin, että IFRIC 19 on asetuksen (EY) N:o 1606/2002 3 artiklan 2 kohdassa hyväksymiselle asetettujen teknisten edellytysten mukainen. Tilinpäätösstandardeja koskevien lausuntojen tarkasteluryhmän perustamisesta tietojen antamiseksi komissiolle EFRAGin (European Financial Reporting Advisory Group) lausuntojen puolueettomuudesta ja tasapuolisuudesta 14 päivänä heinäkuuta 2006 tehdyn komission päätöksen 2006/505/EY (3) mukaisesti kyseinen tarkasteluryhmä tarkasteli hyväksymistä koskevaa EFRAGin lausuntoa ja totesi komissiolle sen olevan tasapuolinen ja puolueeton.
            
         
               (4)
            
            
               IFRS 19:n hyväksymisestä seuraa, että kansainvälistä tilinpäätösstandardia IFRS 1 on muutettava, jotta kansainvälisten tilinpäätösstandardien johdonmukaisuus voidaan varmistaa.
            
         
               (5)
            
            
               Sen vuoksi asetusta (EY) N:o 1126/2008 olisi muutettava.
            
         
               (6)
            
            
               Tässä asetuksessa säädetyt toimenpiteet ovat tilinpäätöskysymysten sääntelykomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 1126/2008 liite seuraavasti:
   
               1)
            
            
               Lisätään kansainvälisten tilinpäätöskysymysten tulkintakomitean tulkinta IFRIC 19 tämän asetuksen liitteen mukaisesti.
            
         
               2)
            
            
               Muutetaan kansainvälinen tilinpäätösstandardi IFRS 1 tämän asetuksen liitteen mukaisesti.
            
         2 artikla
   Yritysten on sovellettava tämän asetuksen liitteessä olevaa IFRIC 19:ää ja muutosta IFRS 1:een viimeistään sen ensimmäisen tilikauden alusta, joka alkaa 30 päivän kesäkuuta 2010 jälkeen.
   3 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä heinäkuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EYVL L 243, 11.9.2002, s. 1.
   
      (2)  EUVL L 320, 29.11.2008, s. 1.
   
      (3)  EUVL L 199, 21.7.2006, s. 33.
   
      LIITE
      
         KANSAINVÄLISET TILINPÄÄTÖSSTANDARDIT
      
      
                  IFRIC 19
               
               
                  
                     Tulkinta IFRIC 19 Rahoitusvelkojen kuolettaminen oman pääoman ehtoisilla instrumenteilla
                     
                  
               
            
                  IFRS 1
               
               
                  
                     Muutos IFRS 1:een Ensimmäinen IFRS-standardien käyttöönotto
                     
                  
               
            
         Jäljentäminen sallittu Euroopan talousalueella. Kaikki olemassa olevat oikeudet pidätetään Euroopan talousalueen ulkopuolella lukuun ottamatta oikeutta kopioida yksityiskäyttöön tai muuhun kohtuulliseen käyttöön. Lisätietoja on saatavissa IASB:sta internetosoitteessa www.iasb.org
      
      
         TULKINTA IFRIC 19
      
      
         
            Rahoitusvelkojen kuolettaminen oman pääoman ehtoisilla instrumenteilla
         
      
      VIITTAUKSET
      
                  —
               
               
                  
                     Tilinpäätöksen laatimista ja esittämistä koskevat yleiset perusteet
                  
               
            
                  —
               
               
                  IFRS 2 Osakeperusteiset maksut
                  
               
            
                  —
               
               
                  IFRS 3 Liiketoimintojen yhdistäminen
                  
               
            
                  —
               
               
                  IAS 1 Tilinpäätöksen esittäminen
                  
               
            
                  —
               
               
                  IAS 8 Tilinpäätöksen laatimisperiaatteet, kirjanpidollisen arvioiden muutokset ja virheet
                  
               
            
                  —
               
               
                  IAS 32 Rahoitusinstrumentit: esittämistapa
                  
               
            
                  —
               
               
                  IAS 39 Rahoitusinstrumentit: kirjaaminen ja arvostaminen
                  
               
            TAUSTA
      
                  1
               
               
                  Velallinen ja velkoja saattavat neuvotella rahoitusvelan ehdot uudelleen siten, että sen seurauksena velallinen kuolettaa velan osaksi tai kokonaan laskemalla liikkeeseen oman pääoman ehtoisia instrumentteja velkojalle. Näistä liiketoimista käytetään joskus nimitystä ”velan vaihto omaan pääomaan”. IFRICiltä on pyydetty ohjeistusta tällaisten liiketoimien kirjanpitokäsittelystä.
               
            SOVELTAMISALA
      
                  2
               
               
                  Tämä tulkinta koskee yhteisön kirjanpitoa, kun rahoitusvelan ehdot neuvotellaan uudelleen ja tämän seurauksena yhteisö laskee liikkeeseen oman pääoman ehtoisia instrumentteja yhteisön velkojalle kuolettaakseen kyseisen rahoitusvelan osaksi tai kokonaan. Tulkinta ei koske velkojan kirjanpitoa.
               
            
                  3
               
               
                  Yhteisö ei saa soveltaa tätä tulkintaa liiketoimiin tilanteissa, joissa:
                  
                              (a)
                           
                           
                              velkoja on myös välitön tai välillinen osakkeenomistaja ja toimii välittömän tai välillisen olemassa olevan osakkeenomistajan ominaisuudessa.
                           
                        
                              (b)
                           
                           
                              velkoja ja yhteisö ovat saman osapuolen tai samojen osapuolten määräysvallassa ennen liiketointa ja sen jälkeen ja liiketoimi on tosiasialliselta sisällöltään sellainen, että siihen sisältyy yhteisön toteuttama oman pääoman jakaminen tai yhteisöön tehtävä oman pääoman sijoitus.
                           
                        
                              (c)
                           
                           
                              rahoitusvelan kuolettaminen laskemalla liikkeeseen oman pääoman ehtoisia osakkeita on rahoitusvelan alkuperäisten ehtojen mukaista.
                           
                        
            KÄSITELTÄVÄT ASIAT
      
                  4
               
               
                  Tässä tulkinnassa käsitellään seuraavia asioita:
                  
                              (a)
                           
                           
                              Ovatko yhteisön oman pääoman ehtoiset instrumentit, jotka lasketaan liikkeeseen rahoitusvelan kuolettamiseksi osaksi tai kokonaan, IAS 39:n kappaleen 41 mukaista ”maksettua vastiketta”?
                           
                        
                              (b)
                           
                           
                              Kuinka yhteisön tulee alun perin arvostaa tällaisen rahoitusvelan kuolettamiseksi liikkeeseen lasketut oman pääoman ehtoiset instrumentit?
                           
                        
                              (c)
                           
                           
                              Kuinka yhteisön tulee käsitellä kuoletetun rahoitusvelan kirjanpitoarvon ja liikkeeseen laskettujen oman pääoman ehtoisten instrumenttien alkuperäiseen arvostukseen perustuvan määrän mahdollinen erotus kirjanpidossaan?
                           
                        
            PÄÄTÖS
      
                  5
               
               
                  Yhteisön oman pääoman ehtoisten instrumenttien liikkeeseen laskeminen velkojalle rahoitusvelan kuolettamiseksi kokonaan tai osaksi on IAS 39:n kappaleen 41 mukaista maksettua vastiketta. Yhteisön on poistettava rahoitusvelka (tai rahoitusvelan osa) taseestaan siinä ja vain siinä tapauksessa, että se on IAS 39:n kappaleen 39 mukaisesti lakannut olemasta olemassa.
               
            
                  6
               
               
                  Oman pääoman ehtoisia instrumentteja, jotka lasketaan liikkeeseen velkojalle rahoitusvelan kuolettamiseksi kokonaan tai osaksi, alun perin kirjattaessa yhteisön on arvostettava ne liikkeeseen laskettujen oman pääoman ehtoisten instrumenttien käypään arvoon, paitsi jos kyseinen käypä arvo ei ole luotettavasti määritettävissä.
               
            
                  7
               
               
                  Jos liikkeeseen laskettujen oman pääoman ehtoisten instrumenttien käypä arvo ei ole luotettavasti määritettävissä, niin oman pääoman ehtoiset instrumentit tulee arvostaa siten, että ne kuvastavat kuoletetun rahoitusvelan käypää arvoa. Sellaisen kuoletetun rahoitusvelan, joka on vaadittaessa maksettava (esim. vaadittaessa maksettava talletus), käypää arvoa määritettäessä ei sovelleta IAS 39:n kappaletta 49.
               
            
                  8
               
               
                  Jos rahoitusvelasta kuoletetaan vain osa, yhteisön on arvioitava, liittyykö jokin osa maksetusta vastikkeesta jäljelle jäävän velan ehtojen muuttamiseen. Jos osa maksetusta vastikkeesta todellakin liittyy velan jäljelle jäävän osan ehtojen muuttamiseen, yhteisön on jaettava maksettu vastike velan kuoletetun osan ja jäljelle jäävän osan kesken. Yhteisön on tätä jakoa tehdessään otettava huomioon kaikki liiketoimeen liittyvät relevantit tosiasiat ja olosuhteet.
               
            
                  9
               
               
                  Kuoletetun rahoitusvelan (tai sen osan) kirjanpitoarvon ja maksetun vastikkeen välinen erotus on kirjattava tulosvaikutteisesti IAS 39.n kappaleen 41 mukaisesti. Liikkeeseen lasketut oman pääoman ehtoiset instrumentit on alun perin kirjattava ja arvostettava sinä päivänä, jona rahoitusvelka (tai velan osa) kuoletetaan.
               
            
                  10
               
               
                  Silloin kun rahoitusvelasta kuoletetaan vain osa, vastike on kohdistettava kappaleen 8 mukaisesti. Jäljelle jäävälle velalle kohdistettava vastike on otettava huomioon arvioitaessa, ovatko jäljelle jäävän velan ehdot muuttuneet huomattavasti. Jos jäljelle jäävä velka on muuttunut huomattavasti, yhteisön on käsiteltävä muutos kirjanpidossaan alkuperäisen velan kuoletuksena ja uuden velan kirjaamisena IAS 39:n kappaleessa 40 vaadittavalla tavalla.
               
            
                  11
               
               
                  Yhteisön on esitettävä kappaleiden 9 ja 10 mukaisesti kirjattu voitto tai tappio tilinpäätöksessään tulosvaikutteisesti omana eränään tai ilmoitettava se liitetiedoissa.
               
            VOIMAANTULO JA SIIRTYMÄSÄÄNNÖT
      
                  12
               
               
                  Yhteisön on sovellettava tätä tulkintaa 1.7.2010 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa tätä tulkintaa ennen 1.7.2010 alkavalla kaudella, tästä on annettava tieto.
               
            
                  13
               
               
                  Yhteisön on sovellettava tilinpäätöksen laatimisperiaatteen muutosta IAS 8:n mukaisesti aikaisimman esitettävän vertailukauden alusta lähtien.
               
            
         Liite
         
            Muutos IFRS 1:een IFRS-standardien ensimmäinen käyttöönotto
            
         
         
            Tähän liitteeseen sisältyvää muutosta on sovellettava 1.7.2010 tai sen jälkeen alkavilla tilikausilla. Jos yhteisö soveltaa tätä tulkintaa aikaisemmalla kaudella, näitä muutoksia on sovellettava tällä aikaisemmalla kaudella.
         
         Liitteeseen D lisätään otsikko ja kappale D25.
         
            Rahoitusvelkojen kuolettaminen oman pääoman ehtoisilla instrumenteilla
         
         
                     D25
                  
                  
                     Ensilaatija saa soveltaa IFRIC 19:n Rahoitusvelkojen kuolettaminen oman pääoman ehtoisilla instrumenteilla mukaisia siirtymäsääntöjä.